Diari Oficial de la Generalitat Valenciana


Sumari del DOGV 2234, del 24-03-1994 (1994/830953)

ORDRE de 7 de març de 1994, de la Conselleria d'Educació i Ciència per la qual s'ofereixen ajudes econòmiques individuals per a activitats de formació permanent del professorat.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/07/(3)/dof/vci/html**

### Dades del document

Número de DOGV
:   2234

Data del DOGV
:   24-03-1994

Secció del DOGV
:   DISPOSICIONS GENERALS

Número del document
:   1994/830953


Data del document
:   07-03-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 7 de març de 1994, de la Conselleria d'Educació i Ciència, per la qual s'ofereixen ajudes econòmiques individuals per a activitats de formació permanent del professorat. [94/1713]  
En la nova ordenació del sistema educatiu es reconeix la formació permanent del professorat com una responsabilitat de les administracions educatives, les quals han d'establir els mitjans oportuns per tal d'afavorir-la.  
Amb la finalitat de potenciar i facilitar al professorat la possibilitat de triar, per ell mateix, opcions de formació permanent i de promoció acadèmico-professional, la Conselleria d'Educació i Ciència convoca anualment ajudes econòmiques individuals per a l'assistència a activitats de formació que es realitzen tant a la Comunitat Valenciana i a la resta de l'Estat espanyol, com a l'estranger.  
Les ajudes econòmiques individuals que ha de percebre el professorat en activitat, dels centres docents públics no universitaris per a la seua formació, seran articulades per mitjà de línies de subvenció tal i com indica la disposició addicional vuitena punt 2 de la Llei 6/1993 de 31 de desembre de Pressupostos de la Generalitat Valenciana.  
Per tot això, d'acord amb les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Convocar ajudes econòmiques individuals destinades a finançar activitats de formació del personal docent i del personal laboral especialista de nivells no universitaris de la Comunitat Valenciana.  
Segon  
Aprovar les bases per les quals es regirà aquesta convocatòria que s'inclouen en l'annex I i oferir els tipus d'ajudes econòmiques segons l'annex II.  
Tercer  
El finançament d'aquesta convocatòria va a càrrec del capítol IV, del programa 421.30, de l'exercici 1994.   
L'import global màxim destinat a aquestes convocatòries i la línia de subvenció a càrrec de la qual es faran efectives, seran els següents:  
Modalitats Import Línia de subvenció   
A, B i C 20.268.754 PTA 4.03  
D 95.488.205 PTA 4.09  
DISPOSICIONS FINALS  
Primera  
Es delega el director general d'Ordenació i Innovació Educativa per a la facultat de concedir aquestes ajudes.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 7 de març de 1994  
El conseller d'Educació i Ciència,  
JOAN ROMERO I GONZÁLEZ  
ANNEX I  
Primera. Objectiu de les ajudes  
Es convoquen ajudes per a sufragar les despeses totals o parcials d'assistència a jornades, congressos, seminaris o reunions d'índole anàloga, i també de cursos de formació i perfeccionament o per a l'ampliació d'estudis en universitats i centres d'investigació i perfeccionament del professorat, la finalitat dels quals siga l'actualització científica, lingüística, didàctica o metodològica, que tinguen lloc a la Comunitat Valenciana, a la resta de l'Estat Espanyol o a l'estranger.  
Segona. Tipus d'ajudes i condicions de participació  
Es podran sol·licitar els tipus d'ajudes que figuren a l'annex II d'aquesta ordre, que són els següents:  
Modalitat: A  
Activitats: Jornades, congressos, seminaris, cursos de formació i de perfeccionament i altres activitats de formació.  
Lloc de realització: Comunitat Valenciana i la resta de l'Estat Espanyol.  
Modalitat: B  
Activitats: Jornades, congressos, seminaris, cursos de formació i de perfeccionament i altres activitats de formació.  
Lloc de realització: Estranger.  
Modalitat: C  
Activitats: Màsters i cursos de postgrau.  
Lloc de realització: Comunitat Valenciana, la resta de l'Estat espanyol o l'estranger.  
Modalitat: D  
Activitats: Estudis acadèmics encaminats a l'obtenció d'una titulació universitària (només estudis de 1r i 2n cicle).  
Lloc de realització: Comunitat Valenciana.  
Les ajudes sol·licitades per a les modalitats A, B i C es concediran per a activitats de formació i perfeccionament relacionades amb l'etapa, cicle, àrea, especialitat o lloc de treball del sol·licitant. Les ajudes es concediran per a activitats que es realitzen i finalitzen l'any 1994. Les ajudes per a activitats bianuals celebrades al llarg del curs 1993-1994, se sol·licitaran mitjançant aquesta convocatòria, per correspondre aquesta a l'any natural en què conclou l'activitat.  
Les ajudes sol·licitades per a la modalitat D es concediran per a sufragar les despeses de matrícula del 1r i 2n cicle d'estudis universitaris en universitats públiques de la Comunitat Valenciana.  
Els participants només podran sol·licitar ajuda per una única activitat de les modalitats ofertes, a excepció de la modalitat D que podrà ser compatible amb qualsevol altra. No obstant això, una mateixa activitat no podrà rebre ajuda per dues modalitats diferents.  
El fet d'haver rebut una ajuda no implica la concessió de permís dintre de l'horari laboral.  
Tercera. Beneficiaris  
Seran beneficiaris d'ajudes econòmiques corresponents a les modalitats A, B i C:  
- El personal docent que està en situació de servei actiu o que exerceix funcions de suport escolar en centres públics de nivell no universitari dependents de la Conselleria d'Educació i Ciència i en centres privats concertats de nivell no universitari de la Comunitat Valenciana.  
- El personal laboral especialista dependent de la Conselleria d'Educació i Ciència, i que presta els seus serveis en centres d'aquesta conselleria.  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria d'Educació i Ciència.  
Seran beneficiaris d'ajudes econòmiques corresponents a la modalitat D els funcionaris docents dependents de la Conselleria d'Educació i Ciència. No obstant això, tindran preferència els funcionaris de carrera respecte als interins.  
Quarta. Requisits dels sol·licitants  
Podrà sol·licitar aquestes ajudes tot el personal assenyalat al punt tercer, beneficiaris, i que tinguen les següents condicions:  
a) No rebre ajuda o beca suficient de qualsevol administració o entitat pública nacional o internacional per a la cobertura de les despeses de l'activitat de formació que es vol realitzar.  
b) No haver rebut una altra ajuda a través d'aquesta convocatòria; excepte la modalitat D, que és compatible amb qualsevol altra.  
c) No haver rebut ajuda mitjançant el programa Lingua de 1994 per a professors/es i formadors/es de llengües estrangeres, excepte les sol·licituds per la modalitat D.  
No ser beneficiaris d'una beca obtinguda mitjançant l'Ordre de 1994, de la Conselleria d'Educació i Ciència, per la qual s'ofereixen beques per a cursos de perfeccionament del professorat de nivells no universitaris de llengües estrangeres de la Comunitat Valenciana en universitats i centres d'investigació i de perfeccionament a l'estranger, excepte les sol·licituds per la modalitat D.  
d) Presentar la documentació requerida en la base cinquena i complir les condicions de participació de la base segona.  
Cinquena. Documentació  
Per a formalitzar les sol·licituds es presentarà la documentació següent:  
Documentació que cal presentar  
a) Instància de sol·licitud original impresa que estarà a disposició dels interessats a les direccions territorials d'Educació, al Registre General de la Conselleria d'Educació i Ciència, als Centres de Professors i a les extensions dels CEP de la Comunitat Valenciana.  
Modalitats: A, B, C i D.   
Documentació a presentar:  
b) Original o fotocòpia de la convocatòria de l'activitat a què es vol assistir. Per a aquelles activitats de formació que no convoque la Conselleria d'Educació i Ciència, el sol·licitant detallarà els continguts, la duració i el lloc de realització.  
Modalitats: A, B i C  
Documentació a presentar:  
c) Pressupost detallat de les despeses. Pressupost de les despeses d'inscripció i ensenyament, desplaçament i/o allotjament i qualsevol altra, sempre que estiga degudament justificada.  
Es presentaran els originals o les còpies dels rebuts, factures i qualsevol altre justificant de despeses realitzades, legalment admès i que siga imputable a l'activitat per la qual se sol·licita l'ajuda.  
Quan no es puguen adjuntar aquests documents es presentaran pressupostos degudament justificats.   
Modalitats: A, B i C  
Documentació a presentar:  
d) Informe del sol·licitant on conste la relació de la funció que desenvolupa en el seu lloc de treball amb l'activitat per la qual sol·licita ajuda i on es detalle l'interès de l'activitat per a les necessitats del centre, unitat o servei de treball on desenvolupa la seua tasca.  
Modalitats: A, B, C i D  
Documentació a presentar:  
e) Transferència bancària del pagament total de la matrícula.  
Modalitats: D  
Sisè. Termini i formalització de les sol·licituds  
1. Les sol·licituds, segons el model que es facilitarà als registres generals de les direccions territorials d'Educació, de la Conselleria d'Educació i Ciència i als centres de professors de la Comunitat Valenciana, juntament amb la documentació corresponent, es presentaran al Registre General de les direccions territorials d'Educació, als centres d'Informació, Iniciatives i Reclamacions de la Generalitat Valenciana, a les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-ho, o a qualsevol altre dels que se indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.  
En tot cas, les sol·licituds s'adreçaran a la direcció territorial d'Educació que corresponga segons el lloc de treball del sol·licitant.  
2. La presentació de sol·licituds s'efectuarà en els terminis següents:  
2.1. Un mes a partir de l'endemà de la publicació d'aquesta ordre al Diari Oficial de la Generalitat Valenciana per a les activitats:  
a) Que finalitzen en aquest any 1994 i han estat realitzades o convocades abans de la publicació d'aquesta ordre.  
b) Bianuals que se celebren al llarg de l'actual curs 1993-94.  
c) Sol·licituds d'ajuda corresponents a la modalitat D.  
2.2. Per a la resta d'activitats, trenta dies naturals abans del començament de l'activitat per a la qual se sol·licita l'ajuda, i es fixa com a data límit l'1 d'octubre de 1994.  
3. D'acord amb l'article 71 de la Llei de Règim Jurídic de les Administracions Públiques, si la sol·licitud no reuneix els requisits que indica l'article 70 de la Llei de Règim Jurídic de les Administracions Públiques i els exigits, si fa el cas, per la legislació específica aplicable, es requerirà l'interessat perquè, en un termini de deu dies, esmene la falta o adjunte els documents preceptius. Si no ho fes així, es considerarà que ha desistit de la seua petició i s'arxivarà sense més tràmit amb els efectes previstos en l'article 42.1 de la Llei de Règim Jurídic de les Administracions Públiques.  
Setena. Comissió de selecció  
La selecció de les sol·licituds la realitzarà una comissió presidida pel cap del Servei de Formació del Professorat i constituïda per:  
- Els/les caps del Servei Territorial d'Educació de les direccions territorials d'Educació d'Alacant, Castelló i València.  
- Dos professors/es en activitat de centres públics d'ensenyament no universitari que hagen format part d'alguna de les comissions d'avaluació territorials, designats pel director general d'Ordenació i Innovació Educativa.  
- Un tècnic/a del Servei de Formació del Professorat, designat pel director general d'Ordenació i Innovació Educativa.  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa, designat pel director general d'Ordenació i Innovació Educativa.  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la mesa sindical d'Educació.  
La comissió de selecció tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
La comissió de selecció disposarà la constitució de comissions d'avaluació territorials, a l'efecte de valorar les instàncies de sol·licitud. Aquestes comissions estaran formades, en cadascuna de les direccions territorials, pels membres següents:  
- Com a president/a de la comissió d'avaluació el/la cap del Servei Territorial d'Educació.  
- Dos professors/res, en activitat, de centres públics d'ensenyament no universitari, designats pel director territorial d'Educació.  
- Un director/a de CEP, designat pel director territorial d'Educació.  
- Un inspector/a d'educació, designat pel director territorial d'Educació.  
Hi actuarà com a secretari/ària, amb veu però sense vot, un funcionari/ària de la direcció territorial, designat pel director territorial d'Educació.  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la mesa sindical d'Educació.  
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
Vuitena. Selecció de les sol·licituds. Criteris de selecció  
Les comissions territorials d'avaluació, mitjançant el Servei Territorial d'Educació, trametran, d'acord amb el calendari establert en la base deu, a la comissió de selecció, la relació de sol·licituds per cadascuna de les modalitats.  
1. Per a les sol·licituds de les modalitats A, B i C adjuntaran l'informe d'avaluació segons el model de l'annex III, on constarà l'aplicació del barem següent:  
1.1. Relació de l'activitat de formació amb la funció que es desenvolupa (màxim 3 punts).  
1.2. Interès de l'activitat per a les necessitats del centre, unitat o servei de treball del sol·licitant (màxim 3 punts).  
1.3. Relació de l'activitat amb la implantació i necessitats del nou sistema educatiu (màxim 3 punts).  
1.4. Activitats de les quals no hi ha oferta pública o aquesta oferta no és suficient (màxim 1 punt).  
1.5. Altres causes (màxim 1 punt).  
L'informe d'avaluació es considerarà favorable si la puntuació total és superior a 5 punts i desfavorable si és de 5 o menys punts.  
En cas d'informe d'avaluació favorable, aquest es considerarà molt preferent si la puntuació total és de més de 9 punts, preferent entre 7 i 9 punts i poc preferent si és de menys de 7 punts.  
2. Les sol·licituds de la modalitat D adjuntaran l'informe d'avaluació, segons el model de l'annex III, on constarà l'aplicació del barem següent:  
2.1. Relació de l'activitat de formació amb la funció que es desenvolupa (màxim 3 punts).  
2.2. Interès de l'activitat per a les necessitats del centre, unitat o servei de treball del sol·licitant (màxim 3 punts).  
2.3. Relació de l'activitat amb la implantació i necessitats del nou sistema educatiu (màxim 3 punts).  
2.4. Curs en el qual està matriculat el participant (màxim 3 punts).  
L'informe d'avaluació es considerarà favorable si la puntuació total és superior a 6 punts i desfavorable si és de 6 o menys punts.  
En cas d'informe d'avaluació favorable, aquest es considerarà molt preferent si la puntuació total és de més d'11 punts, preferent entre 11 i 9 punts i poc preferent si és de menys de 9 punts.  
Novena. Quantia de les ajudes  
La comissió de selecció fixarà les ajudes individualment tenint en compte, per a les modalitats A, B i C, el grau de preferència i la puntuació obtinguda així com el pressupost de despesa presentat, que es valorarà atenent les despeses d'inscripció i ensenyament, durada de l'activitat, necessitat de desplaçament i/o allotjament en el lloc de celebració de l'activitat i qualsevol altra despesa lliurement apreciada, sempre que estiga degudament justificada, també es tindrà en compte el nombre de sol·licituds presentades en relació amb les disponibilitats pressupostàries. En la modalitat D, la quantia serà fixada atenent l'import de la matrícula, el grau de preferència, la puntuació obtinguda i el nombre de sol·licituds presentades en relació amb les disponibilitats pressupostàries.  
En tot cas, les quanties de les ajudes no podran ser superiors a les quantitats següents:  
Modalitat A 80.000 PTA  
Modalitat B 150.000 PTA  
Modalitat C 175.000 PTA  
Modalitat D 100% de l'import de la matrícula  
Seran desestimades les sol·licituds d'ajuda que comporten despeses inferiors a les quantitats següents:  
Modalitat A 20.000 PTA  
Modalitat B 37.000 PTA  
Modalitat C 43.000 PTA  
Modalitat D 20.000 PTA  
L'import de les ajudes que es convoquen no podrà ser de tal quantia que supere el cost de l'activitat a desenvolupar pel beneficiari.  
Deu. Calendari de resolucions  
L'estudi de les sol·licituds i la seua proposta de resolució es realitzarà tenint en compte el grau de preferència i guardant l'ordre de presentació d'aquestes, d'acord amb el crèdit disponible en aqueix moment. El calendari de resolució serà el següent:  
1. En la primera quinzena de maig de 1994 es concediran ajudes per a sol·licituds corresponents a la modalitat D.  
2. En la segona quinzena de juny de 1994 es concediran ajudes per a sol·licituds corresponents a les modalitats A, B i C presentades, d'acord amb el termini establert en la base sisena, fins el dia 30 de maig de 1994, qualificades molt preferents o preferents en els corresponents informes de les comissions d'avaluació territorials.  
3. En la segona quinzena d'octubre de 1994, segons els recursos econòmics de què es dispose, es concediran ajudes per a les sol·licituds corresponents a les modalitats A, B i C següents:  
a) Amb informe favorable de les comissions d'avaluació territorials i amb tots els requisits però que tinguen el caràcter de poc preferents.  
b) Presentades des del 30 de maig de 1994 fins l'1 d'octubre de 1994, amb informe favorable de les comissions d'avaluació territorials.  
Si no recau resolució expressa en el calendari establert, les sol·licituds s'entendran desestimades, sense perjudici del que es dispose quan es dicte la resolució expressa.  
La comissió de selecció, una vegada estudiats els informes tramesos per les comissions d'avaluació territorials farà pública la proposta provisional de resolució d'ajuda al tauler d'anuncis de la Conselleria d'Educació i Ciència, de les direccions territorials d'Educació i dels centres de professors i hi haurà un termini de 8 dies naturals per a reclamar davant la comissió de selecció. Aquestes reclamacions es presentaran al registre de les direccions territorials d'Educació.  
Trascorregut aquest termini, una vegada estudiades i, si escau, ateses aquestes reclamacions, la comissió de selecció formularà, en les dates indicades en aquesta base, davant la Direcció General d'Ordenació i Innovació Educativa, una proposta de resolució de concessió o denegació. El director general d'Ordenació i Innovació Educativa resoldrà la convocatòria per delegació del conseller.  
Les resolucions definitives de la Direcció General d'Ordenació i Innovació Educativa, per delegació del conseller d'Educació i Ciència, seran publicades al Diari Oficial de la Generalitat Valenciana i contindran la relació de beneficiaris, les ajudes concedides i l'import d'aquestes.  
Les resolucions de concessió o denegació i les causes d'aquesta denegació, seran exposades als taulers d'anuncis dels serveis centrals de la Conselleria d'Educació i Ciència, de les direccions territorials d'Educació i dels centres de professors.  
Onze. Percepció de les ajudes  
1. Percepció de les ajudes.  
1.1 Modalitat D: la percepció de l'ajuda tindrà lloc quan es publique la resolució al Diari Oficial de la Generalitat Valenciana.  
1.2 Modalitats A, B, C: la percepció de l'ajuda està condicionada al fet que l'interessat justifique degudament la seua participació en l'activitat de formació. Per a això trametrà la documentació següent:  
a) Fitxa resum de l'activitat realitzada d'acord amb l'annex IV.  
b) Fotocòpia del certificat de participació, expedit per l'entitat organitzadora de l'activitat, en què aparega la durada d'aquesta, o si no n'hi ha, altra documentació que acredite fefaentment la participació del beneficiari en l'activitat per la qual rep l'ajuda.  
2. La documentació esmentada es trametrà, una vegada resolta la concessió d'ajuda, a la Direcció General d'Ordenació i Innovació Educativa, av. Campanar, 32, 46359 de València, en els terminis següents:  
a) Activitats finalitzades abans de la data de publicació de la concessió d'ajuda. Durant els 10 dies naturals següents a la data de notificació de l'ajuda.  
b) Activitats pendents de finalitzar en la data de publicació de l'ordre de concessió d'ajuda. Durant els quinze dies següents a la finalització de l'activitat, amb el dia 15 de novembre de 1994 com l'últim dia de presentació.  
Si els beneficiaris no presenten l'esmentada documentació dins dels terminis assenyalats, s'entendrà que renuncien a l'ajuda concedida, amb el requeriment previ a aquest efecte.  
3. Tota alteració en les condicions que es tenen en compte per a la concessió de l'ajuda i, en tot cas, l'obtenció concorrent de subvencions o ajudes atorgades per altres administracions o entitats públiques, podrà ocasionar la modificació de la resolució de la concessió. També procedirà la modificació de la resolució de la concessió, el reintegrament de l'excés que corresponga i el pagament de l'interés de demora des del moment del pagament de l'ajuda, quan el seu import siga de tal quantia que, aïlladament o en concurrència amb altres subvencions o ajudes de les administracions públiques o d'altres entitats públiques o privades, nacionals o estrangeres, supere el cost de l'activitat a desenvolupar pel beneficiari.  
Així mateix, seran causes de reintegrament de les quantitats percebudes les previstes en l'article 47.9 de la Llei d'Hisenda Pública de la Generalitat Valenciana.  
Dotze. Situació administrativa dels seleccionats  
D'acord amb el que disposa l'article 8 del Decret 108/1992, de 6 de juliol, pel qual s'estableix el règim jurídic de les beques, l'ajuda econòmica no modifica la condició d'activitat del funcionari, que continua subjecte als deures i a les responsabilitats propis de la seua situació.  
Tretze. Devolució de la documentació aportada  
1. Una vegada s'haja publicat la resolució corresponent i haja finalitzat el termini per a la interposició de recursos, els interessats o els seus representants legals podran retirar la documentació aportada amb les sol·licituds que hagen estat denegades, sol·licitant-ho així al Servei d'Activitats Educatives de la direcció territorial corresponent en el termini d'un mes. Quan hi haja finalitzat aquest termini, s'entendrà que renuncien a la documentació, i perdran tots els drets sobre aquesta.  
2. A l'efecte de la percepció del complement retributiu establert en el Decret 157/1993, de 31 d'agost, l'acreditació i valoració de les activitats de formació per a la realització de les quals es rep alguna de les ajudes que es convoquen per aquesta ordre, s'efectuarà d'acord amb el que disposa la normativa específica respecte d'això.


Còpia Permalink ELI